FI Euroopan unionin virallinen lehti CE 78/203

(2004/C 78 E/0207)

KIRJALLINEN KYSYMYS P-2973/03

esittäjä(t): Jean-Louis Bernié (EDD) komissiolle

(6. lokakuuta 2003)

Aihe: Marais Bretonin luonnonnähtävyys — syyskuu 2003

Senaattori Jacques Oudin (Vendée, Ranska) esitti 25. elokuuta 2003 päivätyssä, Jean-Louis Berniélle osoitetussa kirjeessään seuraavaa:

Koska Ranskan toiminta perustuu sopimukseen, paikallisilla toimijoilla ei ole velvoitetta toteuttaa suositeltuja toimia.

Voiko komissio unionin oikeussäännökset huomioon ottaen vahvistaa, voiko jäsenvaltio päättää taloudellisen vastikkeen puuttuessa (esimerkiksi maanomistajille, maanviljelijöille, kalastajille, metsästäjille tai muille luonnosta hyötyville), ettei paikallisilla toimijoilla ole mitään velvoitteita Natura 2000 -alueilla.

Voidaanko komission mielestä pelkällä sopimuspolitiikalla varmistaa Natura 2000 -alueiden säilyminen?

Margot Wallströmin komission puolesta antama vastaus

(19. marraskuuta 2003)

Parlamentin jäsenen ensimmäisessä kysymyksessä esittämässä tapauksessa sovelletaan neuvoston direktiivin 92/43/ETY (1) 6 artiklaa, jossa säädetään, että jäsenvaltiot ryhtyvät tarvittaviin suojelutoimenpiteisiin erityisten suojelutoimien alueilla. Jäsenvaltioiden on myös ryhdyttävä asianmukaisiin toimenpiteisiin luontotyyppien ja lajien elinympäristön heikentymisen estämiseksi näillä alueilla. Tämä voi myös tarkoittaa, että paikallisten toimijoiden on ryhdyttävä säädettyihin hoitotoimenpiteisiin riippumatta siitä, löytyykö niille taloudellista vastiketta.

Mitä tulee parlamentin jäsenen esittämään toiseen kysymykseen Natura 2000 -alueiden hoitamiseen sovellettavasta sopimuspolitiikasta, komission arvion mukaan tällainen politiikka ei yksinään ole riittävää alueiden suojelemisen ja säilymisen takaamiseksi.

Neuvoston direktiivin 92/43/ETY 6 artiklan 1 kohdassa säädetään suotuisista toimenpiteistä kaikkien erityisten suojelutoimien alueiden hyväksi, jotta direktiivin yleinen tavoite yhteisön tärkeinä pitämien luontotyyppien ja luonnonvaraisten eläin- ja kasvilajien suotuisan suojelun tason säilyttämisestä tai ennalleen saattamisesta saavutettaisiin. Suojelutoimenpiteiden täytyy vastata liitteen I luontotyyppien ja liitteessä II esitettyjen lajien ekologisia vaatimuksia alueilla. Suojelutoimenpiteet voivat esiintyä kahdessa muodossa: joko tarpeellisina lainsäädännöllisinä, hallinnollisina tai sopimusoikeudellisina toimenpiteinä tai tarvittaessa asianmukaisten kehityssuunnitelmien muodossa.

Jäsenvaltioiden on tehtävä valinta lainsäädännöllisten, hallinnollisten tai sopimusoikeudellisten toimenpiteiden välillä, ja ne ovat vastuussa kehitysohjelmienkin valinnasta. Menettely on toissijaisuusperiaatteen mukainen. Jäsenvaltioiden on kuitenkin valittava vähintään yksi kolmesta toimenpideluokasta eli lainsäädännölliset, hallinnolliset tai sopimusoikeudelliset toimenpiteet. Jäsenvaltiot voivat vapaasti käyttää Natura 2000 -alueella vain yhtä ainoaa toimenpideluokkaa (esimerkiksi sopimusoikeudellisia toimenpiteitä) tai yhdistettyjä toimenpiteitä (esimerkiksi lainsäädännöllisten ja sopimusoikeudellisten toimenpiteiden yhdistelmää liitteessä I lueteltuihin luontotyyppeihin ja alueilla esiintyvien liitteessä II lueteltujen eläin- ja kasvilajien suojeluun liittyvien ongelmien mukaisesti). Valittujen pakollisten toimenpiteiden lisäksi jäsenvaltiot voivat suunnitella ja panna täytäntöön kehitysohjelmia.

Valitsivatpa jäsenvaltiot mitä tahansa suojelutoimenpiteitä, direktiivin yleisiä tavoitteita on aina noudatettava. Jos jäsenvaltio valitsee sopimusoikeudelliset toimenpiteet, sen velvollisuutena on ryhtyä välttämättömiin ja pysyväluonteisiin suojelutoimenpiteisiin, jotka vastaavat liitteen I luontotyyppien ja liitteessä II esitettyjen lajien ekologisia vaatimuksia alueilla, sekä noudatettava direktiivin yleistä tavoitetta suojelusta.

Sen lisäksi että, jäsenvaltiot perustavat erityisten suojelutoimien alueille direktiivin 6 artiklan 1 kohdan mukaisesti yleisen suojelujärjestelmän, sovelletaan direktiivin 6 artiklan 2—4 kohdan velvoitteita. Näissä säännöksissä säädetään ennaltaehkäisevistä toimenpiteistä ympäristön heikentymisen, häiriöiden ja merkittävien haittavaikutusten estämiseksi Natura 2000 -alueilla.

(1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).